**Az MNB által MNB rendelettel gyűjtött egyedi statisztikai adatok védelme**

**Az MNB a Magyar Nemzeti Bankról szóló 2013. évi CXXXIX. törvényben[[1]](#footnote-1)** (MNB tv.) **kapott felhatalmazás alapján gyűjti, dolgozza fel és hozza nyilvánosságra a feladatai ellátásához szükséges statisztikai információkat**.

Az MNB által működtetett jegybanki információs rendszerhez **a jogszabályban meghatározott szervezetek és természetes személyek kötelesek az MNB által MNB rendeletben előírt információkat szolgáltatni**.

**Az MNB az általa MNB rendelettel gyűjtött adatok védelmét az MNB tv., valamint az MNB-re mint a Hivatalos Statisztikai Szolgálat tagjára irányadó, a hivatalos statisztikáról szóló 2016. évi CLV. törvény (Stt.) vonatkozó**, az alábbiakban ismertetendő **rendelkezéseinek megfelelően eljárva biztosítja**.

Az MNB tv.[[2]](#footnote-2) rögzíti, hogy **az adatokat csak olyan formában lehet nyilvánosságra hozni, hogy azokból** – jogszabály eltérő rendelkezése hiányában – **az egyedi adatszolgáltatókra vonatkozó információk ne legyenek megállapíthatók**.

Az MNB által gyűjtött egyedi adatok, konkrét tartalmuktól függően bank-, értékpapír-, fizetési, pénztár- biztosítási, foglalkoztatói nyugdíj- vagy üzleti titoknak minősülnek, így azokra irányadó az MNB alkalmazottait és felügyelő bizottsági tagjait terhelő **titoktartási kötelezettség**, valamint az említett titokfajták kezelésére vonatkozó jogszabályok megtartásának kötelezettsége[[3]](#footnote-3). Ez a kötelezettség a megbízatás megszűnését követően is fennmarad.

Az egyedi adatok védelmét szolgálja továbbá, hogy az adatok MNB-n belüli felhasználása során az egyes **szervezeti egységek közötti adatátadás a jogszabályban meghatározott feladatok ellátásának szükségességéhez kötött**[[4]](#footnote-4).

Az Stt. [[5]](#footnote-5)  értelmében a hivatalos statisztikai tevékenység alapelveinek egyike a statisztikai adatok bizalmas kezelése. Az Stt. ezen alapelvvel összhangban meghatározza a statisztikai célt szolgáló, a természetes és a jogi személy, valamint a jogi személyiséggel nem rendelkező adatszolgáltatóval kapcsolatba hozható adat, azaz az egyedi adatvédelmét biztosító rendelkezéseket.

A védelem egyrészt azt jelenti, hogy **a statisztikai adatfelvétel keretében kezelt egyedi adat csak statisztikai célra használható[[6]](#footnote-6),** másrészt azt is, hogy **főszabály[[7]](#footnote-7) szerint** **az mással nem közölhető, nem adható át, valamint nem hozható nyilvánosságra. Az Stt. – a főszabály alóli kivételként – taxatíve határozza meg azon eseteket, amikor az egyedi adat nyilvánosságra hozható, közölhető mással, illetve továbbítható**. Az MNB által MNB rendelettel elrendelt adatszolgáltatások, illetve az MNB feladatai, tevékenysége szempontjából az Stt.-ben meghatározott esetkörökből a következők emelendők ki:

- az adatszolgáltató előzetes, egyértelmű és kifejezett írásbeli hozzájárulása;

- ha az adat az adatszolgáltató kezelésében közérdekű adatnak vagy közérdekből nyilvános adatnak minősül;

- az Európai Statisztikai Rendszer, illetve a Központi Bankok Európai Rendszere tagja részére, uniós jogi aktus alapján az európai statisztikák fejlesztése, előállítása vagy közzététele, illetve az európai statisztikák minőségének javítása érdekében szükséges egyedi adat továbbítás,

- a Hivatalos Statisztikai Szolgálat tagjai esetében az adott szerven belül, hivatalos statisztikai célból, a cél eléréséhez szükséges mértékű adatközlés;

- a Központi Statisztikai Hivatalnak történő adatátadás;

* tudományos célú hozzáférés biztosítása a statisztikai egységek közvetlen azonosítására nem alkalmas egyedi adatokhoz, az Stt.-ben meghatározott feltételekkel.

Az MNB által végrehajtott adatgyűjtések eredményei – a Hivatalos Statisztikai Szolgálat tagjai körébe tartozó más szervek[[8]](#footnote-8) adatgyűjtéseinek eredményeihez hasonlóan – az ismertetett adatvédelmi előírásoknak megfelelően, egyedi azonosításra nem alkalmas formában nyilvánosak.

1. MNB tv. 30. § (1) bekezdése és 171. § (1) bekezdés i) pontja [↑](#footnote-ref-1)
2. MNB tv. 30. § (4) bekezdése [↑](#footnote-ref-2)
3. MNB tv. 150. § (1) bekezdése [↑](#footnote-ref-3)
4. MNB tv. 163. § (4) bekezdése [↑](#footnote-ref-4)
5. Stt 3. § (3) bekezdés f) pontja [↑](#footnote-ref-5)
6. Stt. 39. § (8) bekezdés [↑](#footnote-ref-6)
7. Stt. 39. § (2) bekezdés [↑](#footnote-ref-7)
8. A hivatalos statisztikai szolgálat jelenlegi, az MNB-n kívüli tagjai: Központi Statisztikai Hivatal; minisztériumok, Miniszterelnökség; Országos Bírósági Hivatal; a Legfőbb Ügyészség; Közbeszerzési Hatóság, Magyar Energetikai és Közmű-szabályozási Hivatal, Nemzeti Agrárkutatási és Innovációs Központ. [↑](#footnote-ref-8)